U sklopu projekta je bio organiziran posjet školi Primo Levi uz pohađanje nastave. Podijeljeni smo u tri grupe i svaka je grupa pohađala dva školska sata. Prvo sam bila na satu Latinskog jezika. Profesorica Latinskog nas je predstavila talijanskim učenicima. Na tom nastavnom satu profesorica im je donijela ispravke testova. Po onome što sam vidjela, ocjene su bile osrednje ili loše, ali učenici su izgledali zadovoljno. Iznenađujuće je koliko su učenici bili mirni i pristojni. Taj me sat podsjetio na sate Latinskog kakve sam ja imala.

Sat materinskog, dakle, Talijanskog jezika bio je živahan i zabavan. Sjeli smo u krug i svatko se ukratko predstavio. Najviše smo pričali o glazbi te smo čak imali priliku pustiti im nekoliko poznatih domaćih pjesama. Profesorica je oduševila svojom vedrinom i komunikativnošću.

Četvrtog dana s talijanskim učenicima otišli smo u školu poslijepodne (vrijeme izvannastavnih aktivnosti). Dva sata su bila isplanirana tako da u parovima s Talijanima radimo vaze od gline. Uz to što je bilo zabavno, bilo je i poučno jer nam je njihova profesorica, koja je pohađala likovnu akademiju objasnila kako se pravilno radi vaza te kako možemo postići oblik vaze. Za uspomenu i lijepu gestu, mi smo vaze ponijeli kući kao uspomenu na taj predivan dan i na cjelokupno putovanje.

 Lea Čizmić, 3.f